Vermiste Oos-Kaapse tiener veilig opgespoorRochelle Prins (Foto verskaf deur SAPD Oos-Kaap) Die 14-jarige Rochelle Prins, wat Vrydagoggend as vermis aangemeld is, is Sondagoggend veilig gevind by ŉ huis in Danville in Pretoria. Kol. Priscilla Naidu, woordvoerder van die polisie, sê speurder ao. Patrick Ndoni het ŉ anonieme boodskap ontvang van ŉ persoon in Pretoria oor waar Rochelle haarself bevind. “Daar is dadelik kontak gemaak met haar tannie in Pretoria wat, met die hulp van die polisie, Rochelle by die huis in Vollenhovenstraat opgespoor het.” Sy het na bewering ŉ 19-jarige tiener gaan opsoek wat sy op sosiale media leer ken het. “Sy is nou veilig by haar tannie,” het Naidu gesê. Die SAPD bedank media en sosialemediagebruikers wat gehelp het om Rochelle op te spoor. “Die gemeenskap is die oë en ore van die polisie en enige verdagte gedrag in hul onderskeie buurte moet nooit geïgnoreer word nie, maar dadelik by die polisie aangemeld word. Die optrede van die anonieme persoon wat die oproep gemaak het, word waardeer.” Maroela Media het vroeër berig die polisie in Kariega in die Oos-Kaap het die gemeenskap se hulp gevra om Rochelle op te spoor. Sy en haar 16-jarige sussie het die skoolvakansie by hul ma in Kariega gekuier. Hul pa het hulle verlede week Sondag (3 Oktober) by die huis in Lower Drosdystraat afgelaai. Die twee sussies bly gewoonlik saam met hul pa in Gqeberha (Port Elizabeth). “Die gesin is Donderdagaand bed toe. Die ma het Vrydagoggend opgemerk Rochelle word vermis. Haar sak met klere het ook verdwyn. Sy het ŉ brief vir haar pa gelos,” het Naidu vroeër gesê.